Euroopan parlamentin puhemiehen Roberta Metsolan puhe Eurooppa- 
neuvoston kokouksessa 24. maaliskuuta 2022 Brysselissä 


Tämä on meidän hetkemme: puhemies Metsola EU-johtajille 


Hyvä Charles, hyvä Ursula, hyvä Emmanuel, rakkaat ystävät 


Hyökkäys Ukrainaan on muuttanut kaiken meidän kaikkien elämässä. Tämä 
tarkoittaa, että kaikki, mitä olemme maailmalla puolustaneet ja kertoneet 
elämäntavastamme ja eurooppalaisista arvoistamme, on nyt uhattuna. 
Euroopan täytyy tarttua hetkeen, jotta voimme varmistaa, ettei tämä tilanne 
muuta kaikkea myös seuraavan sukupolven elämässä. Tämä on meidän 


hetkemme. 


Olen ylpeä siitä, miten Eurooppa on toiminut — ja miten se on näyttänyt 
esimerkkiä, kun se on antanut apua Ukrainalle ja saattanut Venäjän tilille 
tapahtuneesta. Olen myös ylpeä maailmanlaajuisesta liittoumasta, jonka 
olemme muodostaneet. Sääntöihin perustuva maailmanjärjestys on yhä vahva. 
Putin arvioi väärin paitsi Ukrainan rohkeuden ja vastarinnan myös 
demokraattisen järjestyksen voiman. Hän erehtyi pitämään väittelyjämme 
heikkouden osoituksena ja joutuu nyt maksamaan siitä ennennäkemättömän 


hinnan. 


Ukraina pitää nyt — enemmän kuin koskaan ennen — Euroopan unionia 
määränpäänään, ja meidän on vastattava rehellisesti mutta myös annettava 
ukrainalaisille toivoa, jota he kipeästi kaipaavat. Jokaisen maan on tietysti 


kuljettava oma tiensä, ja se voi olla mutkainenkin — mutta Ukrainan 


tulevaisuudesta Euroopassa ei pitäisi olla epävarmuutta. Aivan samalla tavalla 


meidän on oltava selväsanaisia Länsi-Balkanin suuntaan. 


Venäjän viimeaikaiset uhkaukset Bosnia ja Hertsegovinalle eivät jätä epäilystä 
siitä, että Putin on valmis jatkamaan tuhoisaa kampanjaansa myös Länsi- 


Balkanilla. 


Miljoonat ihmiset ovat paenneet Ukrainasta. Miljoonat muut ovat joutuneet 
jättämään kotinsa ja yrittävät suunnata kohti Eurooppaa. Meidän on oltava 
valmiina — mutta ennen kaikkea meidän on oltava halukkaita tekemään se, mitä 
on pakko tehdä, jotta rajoillemme saapuvilla ihmisillä olisi edessään tulevaisuus 
ilman pelkoa. Meidän on otettava näissä pyrkimyksissä johtoasema. Euroopan 
kasvoissa, jotka meidän on näytettävä, täytyy kuvastua se, että sydämemme ja 
kotimme ovat avoinna. Niiden on ilmennettävä näkyvästi eurooppalaista 


malliamme: myötätuntoa yhdistettynä vahvuuteen. 


Meidän on oltava varuillamme. Liian monet haavoittuvassa asemassa olevat 
ihmiset, varsinkin naiset ja lapset, ovat vaarassa joutua kokemaan 
hyväksikäyttöä ja pahempaakin, ja meidän on varmistettava, että käytössämme 
on oikeudellisia välineitä, joiden avulla voimme selvittää, kuka on rajoillamme. 

Meidän on jälleen yritettävä löytää keino päästä eteenpäin lainsäädännössä, 
joka on nyt pöydällä. Me voimme löytää ratkaisuja — ja kaikissa keskusteluissa, 
joita olen teistä monen kanssa käynyt, olen nähnyt tahtoa ja ymmärrystä sen 
suhteen, että maailma on muuttunut ja meidänkin on muututtava. Seuraavat 
kuukaudet ovat elintärkeitä, ja saatte huomata, että Euroopan parlamentti on 
rakentava ja pragmaattinen kumppani. Tilapäistä suojelua koskeva direktiivi on 


otettu käyttöön, ja se on hyvä asia, mutta me tiedämme, ettei se riitä. 


Haluan painottaa, että Euroopan parlamentti jakaa samat tavoitteet ja haluaa 


löytää ratkaisuja edessämme oleviin yhteisiin haasteisiin. 


Meillä on tilaisuus löytää käytännönläheisiä ja toimivia ratkaisuja turvapaikka- 
asioita ja muuttoliikettä koskeviin asiakokonaisuuksiin, joiden käsittely on ollut 
pysähdyksissä aivan liian kauan. Meidän on nyt aika vahvistaa 
yhtenäisyyttämme, ennen kuin olemme mahdottoman tilanteen edessä ja 
joudumme jälleen kerran puolustelemaan kansalaisillemme, miksi emme 


onnistuneet. 


Sama koskee oikeusvaltioperiaatettaa Me voimme löytää keinon päästä 
eteenpäin. Eurooppalaisessa mallissamme, jota Ukraina tavoittelee, 
puolustetaan sinnikkäästi oikeusvaltioperiaatetta, oikeudenmukaisuutta, 
mahdollisuuksien yhdenvertaisuutta. Emme saa unohtaa, miksi Ukraina niin 
hartaasti haluaa liittyä unioniin. Juuri yhteiset arvomme tekevät tästä 


hankkeesta taistelemisen arvoisen. 


Turvallisuudesta: Putin on jouduttanut tätä keskustelua yhden sukupolven 
verran. Ajattelutapamme on nyt perustavalla tavalla muuttunut. Me olemme 
vaarassa, ja meidän täytyy tulla lähemmäksi toisiamme, kasvattaa kansallisia 
puolustuspanoksiamme ja käyttää tehokkaammin EU:n yhteistä talousarviota. 
Meidän on selvitettävä, minkä verran varoja on käyttämättä, ja ohjattava ne 


niihin tarkoituksiin, joissa niitä eniten tarvitsemme. 


Turvallisuudesta on mahdotonta puhua puhumatta samalla elintarviketurvasta. 
Meidän on varauduttava seuraavaan ovellamme uhkaavaan kriisiin ja löydettävä 
keino edetä niin, että voimme suojella toimituksiamme, viljelijöitämme ja 


kansalaisiamme. 


Energiasta: Haluan korostaa, miten tärkeää oli synkronoida Ukrainan ja 
Moldovan sähköverkko oman sähköverkkomme kanssa — tämä on näkyvä tulos. 
Tästä meidän on kiittäminen kaikkien niiden asianosaisten väsymättömiä 
ponnisteluja, jotka tarttuivat tähän haasteeseen. On myös syytä antaa 
tunnustusta naapurijäsenvaltioiden jatkuvasta tuesta, jolla on varmistettu, että 
kaasu virtaa itäänpäin Ukrainaan. Näin on voitu täyttää kolmannes Ukrainan 


kaasuntarpeesta. 


Samalla energian hinnat kohoavat kaikkialla unionissa, ja haluan ilmaista tukeni 
teistä monen esittämille aloitteille, joissa on peräänkuulutettu koordinoitua 


toimintaa. 


Euroopan parlamentti kannattaa myös komission uutta ehdotusta, jolla 
halutaan varmistaa, että EU:n kaasuvarastojen täyttöaste on 80 prosenttia 
ennen ensi talvea. Tähän olisi tarkoitus päästä yhteishankintamekanismeilla, 
pakollisilla strategisilla varastoilla ja muilla yhteisvastuutoimenpiteillä. 
Jäsenvaltioiden ja komission on hyvä tietää, että parlamentti on valmis 
käsittelemään ehdotusta niin pikaisesti kuin tämänhetkinen tilanne vaatii. Me 


olemme valmiita. 


Meidän on kiireesti pyrittävä monipuolistamaan energialähteitämme pois 


Venäjältä. Pitkän aikavälin tavoitteenamme on oltava, että Venäjältä ei tuoda 


yhtään kaasua. Tiedämme, ettei tämä tapahdu yhdessä yössä, mutta tämä on 


pitkällä aikavälillä ainoa ratkaisu. 


Niin kunnianhimoinen kuin 55-valmiuspaketti olikin, nyt meidän täytyy edetä 
nopeammin, ei hitaammin, sillä tässä on kyse paitsi ilmastosta myös 


turvallisuudestamme ja riippumattomuudestamme. 


Haluaisin lopuksi sanoa pari sanaa tarpeesta tukea Ukrainan 
jälleenrakentamista. Tässäkin unioni voi ottaa johtoaseman, aivan kuten se otti 
erityisen solidaarisuusrahaston luomisessa Ukrainalle. Kreikka ja Italia ovat 
luvanneet auttaa teatterien ja sairaaloiden jälleenrakennuksessa Mariupolissa, 


ja nämä työt tuottavat paitsi näkyviä tuloksia myös tuovat toivoa. 


Juuri toivoa Ukraina tarvitsee sinnitelläkseen. Uskoa Eurooppaan. Uskoa siihen, 


että se pystyy torjumaan Putinin massiivisen sotakoneiston. 


Kiitos. 


